મુંબઈ, તા. 14 : સપ્તાહના છેલ્લા દિવસે શૅરબજારે ધમાકેદાર પર્ફોર્મન્સ દર્શાવ્યો. પ્રોત્સાહક આર્થિક આંકડાઓને પગલે ચોતરફ લેવાલીને પગલે સૂચકાંકો ઉછળ્યા હતા. ફુગાવાના આંકડા જાહેર થયા પછી અર્થતંત્ર સુખદ સ્થિતિમાં હોવાની જાણ થતાં જ ઘરઆંગણાના સંસ્થાકીય રોકાણકારો દ્વારા તમામ ક્ષેત્રોમાં ભારે ખરીદી જોવા મળી હતી. સેન્ટ્રલ સ્ટેટિસ્ટિક્સ અૉફિસ (સીએસઓ)એ શુક્રવારે જથ્થાબંધ ભાવાંકના આધારે ફુગાવાના આંકડા જાહેર કર્યા હતા, જે ખાદ્યાન્નના ભાવ ઘટતાં અૉગસ્ટમાં 4.53 ટકાએ ચાર મહિનાને તળિયે નોંધાયા હોવાથી બજારે રાહતનો શ્વાસ લીધો હતો. ગયા વર્ષે જુલાઈ અને અૉગસ્ટમાં જથ્થાબંધ ભાવાંકને આધારે ફુગાવો અનુક્રમે 5.09 ટકા અને 3.24 ટકા હતો.